Shawn Mendes

Shawn Peter Raul Mendes (* 8. august 1998, Pickering, Ontário, Kanada) je kanadský spevák a skladateľ. Úspešným sa stal v roku 2013 po nahraní niekoľkých cover verzií piesní na svoj účet v aplikácii Vine. Nasledujúci rok si ho všimol manažér Andrew Gertler z Island Records a získal nahrávaciu zmluvu.
Jeho singel „Life of the Party“ bol úspešný v Kanade, ale aj medzinárodne. Po singli následne vydal EP a štúdiový album, po ktorom vyrazil na sólové turné. V septembri 2016 vyšiel jeho druhý album "Illuminate". 25. mája 2018 vyšiel jeho tretí album "Shawn Mendes".
Detstvo.
Narodil sa 8. augusta 1998 v kanadskom Toronte, kde vyrástol na predmestí Pickering. Je synom Karen, realitnej maklérky a Manuela, biznismena. Jeho otec má portugalské korene. Shawn má o 5 rokov mladšiu sestru Aaliyah. Chodil na Pine Ridge Secondary School.
Kariéra.
2013 – 2015: "Handwritten".
V roku 2013 začal nahrávať svoje coververzie pesničiek na aplikáciu Vine a získal milióny pozretí a množstvo fanúšikov. Manažér Andrew Gertler objavil Shawna na internete v januári 2014, priviedol ho do Island Records, kde 4. júna 2014 podpísal nahrávaciu zmluvu. V júni 2014 vydal singel „Life of the Party“. Je najmladším umelcom, ktorý debutoval v TOP 25 s debutovou pesničkou v rebríčku "Billboard" Hot 100, kde sa umiestnil na mieste 24 v 15 rokoch, 11 mesiacoch a 4 dňoch.
Vyšiel na turné MagCon Tour, po boku ďalších mladých internetových senzácii ako Nash Grier, Cameron Dallas, Jack &amp; Jack a ďalších. Ako predspevák bol na turné s Taylor Swift či s Austinom Mahonem. Svoj debutový EP vydal v júli. V roku 2014 získal cenu Teen Choice Award v kategórii Internetová hviezda v oblasti hudby.
V roku 2015 vydal svoj debutový album "Handwritten", s ktorým Mendes debutoval na prvých priečkach "Billboard" 200. Za prvý týždeň sa predalo 119 000 kópií. Na albume sa okrem Mendesovej prvej piesne „Life Of The Party“, ktorou všetko začalo, nachádza aj hit „Stitches“ či spolupráca s kubánsko-americkou speváčkou Camilou Cabello na piesni „I Know What You Did Last Summer“. Na propagáciu albumu Mendes vystúpil v niekoľkých televíznych reláciách a na odovzdávaniach cien. Taktiež išiel na turné ShawnFirstHeadlines &amp; Shawn Mendes World Tour.
2016 – 2017: "Illuminate".
23. septembra 2016 uzrel svetlo sveta Mendesov druhý album "Illuminate". Vydavateľstvami boli Island Records a Universal Music Group tak ako aj pri predošlom albume. Album obsahuje žánre ako pop, rock a blues. Album debutoval na vrchole amerického Billboard 200 a v Kanade na Canadians Album Charts. Hlavný singel „Treat You Better“ sa objavil v prvej desiatke na "Billboard" Hot 100. V septembri uzrel svetlo sveta aj videoklip pre pieseň „Mercy“ taktiež vydal "Illuminate" (Deluxe version), kde na jar prispel piesňou „There's Nothing Holdin' Me Back“, ktorá sa stala letným hitom a vyšvihla Mendesa na popredné priečky v rádiách. V apríli 2017 sa v Glasgowe začalo turné "Illuminate World Tour," ktoré Mendes ukončil v decembri toho istého roku v japonskom Tokiu. Počas turné Mendes vystúpil aj na festivale "Rock In Rio" Zrušený bol jeden koncert v Mexiku z dôvodu zemetrasenia.
2018 – 2019: "Shawn Mendes".
Dňa 25. mája 2018 potešil mladý spevák svojich fanúšikov treťou štúdiovkou, ktorá je pomenovaná po ňom – "Shawn Mendes." Album predstavil jemne rockovým singlom „In My Blood“, kde priznal problémy s úzkosťami. Deň na to vydal rytmickú pieseň „Lost In Japan“. Pred vydaním albumu Mendes s jeho tímom vybrali pár fanúšikov z Los Angeles, Londýna, Berlína či Štokholmu a pozvali ich na tzv. „"secret listening"“, kde si fanúšikovia vypočuli album pred jeho vydaním a mali možnosť sa odfotiť s mladým spevákom. Shawn tiež zverejnil single „Nervous“, „Where were you in the morning“ a „Youth“, na ktorej spolupracoval s Khalidom. V tomto roku sa mladý spevák objavil na "Met Gala" a vydal sa aj na festivalové turné, počas ktorého navštívil aj festival Sziget v Budapešti. Taktiež vystúpil s piesňou „Lost In Japan“ na módnej prehliadke Victoria Secret a získal dve nominácie na Grammy v kategóriach pieseň roka s „In My Blood“ a nomináciu za najlepší pop-vokálny album. V marci 2019 začalo jeho tretie svetové turné, počas ktorého Mendes odohrá vyše 100 koncertov po celom svete, vrátane koncertu v rodnom Toronte, kde odohrá svoj prvý štadiónový koncert ako hlavný headliner 6. septembra 2019 v Rogers Centre.
2020 – 2022: "Wonder" a "Lyle Lyle Crocodile".
4. decembra 2020 ohlásil spevák svoje štvrté album "Wonder" s hlavným rovnomenným singlom, ktorý sa vyšplhal na 18. miesto v americkom hudobnom rebríčku Billboard Hot 100. Druhý singel „Monster“ bola spolupráca medzi Mendesom a Justinom Bieberom. Singel skončil na 8. mieste v rebríčku Billboard Hot 100. Album "Wonder" debutoval a skončil na prvom mieste v USA aj v Kanade.
20. augusta 2021 vydal Mendes singel „Summer of Love“ spolu so spevákom Tainym. 23. septembra 2021 oznámil turné v USA, Kanade a Európe. Turné však bolo prerušené kvôli spevákovmu duševnému zdraviu. 30. novembra 2021 oznámil nový singel „It'll Be Okay“ a 20. marca 2022 mala premiéru nová pieseň „When You're Gone“ počas vystúpenia na hudobnom festivale SXSW 2022.
V roku 2021 spevák dostal angažmá v muzikálovom filme "Lyle Lyle Crocodile" kde nadaboval spev ústrednej postavy. 31. septembra Mendes odhalil zoznam 15 skladieb pôvodného soundtracku. Pôvodná pieseň ktorú napísal a zaspieval Mendes s názvom „Heartbeat“ bola vydaná ako propagačný singel albumu 23. septembra 2022.